കാക്കനാട് എം.ഡി.എം.എ കേസ്: പ്രതികള് തമിഴ്നാട്ടില് തങ്ങിയ റിസോര്ട്ടും ഹോട്ടലും കണ്ടെത്തി കൊച്ചി: കാക്കനാടുനിന്ന് എം.ഡി.എം.എയുമായി യുവാക്കള് പിടിയിലായ കേസില് തമിഴ്നാട്ടില്നിന്ന് മയക്കുമരുന്ന് ഇടപാട് നടത്തിയ ഹോട്ടലും പ്രതികള് തങ്ങിയ കേന്ദ്രവും കണ്ടെത്തി. എക്സൈസ് ക്രൈംബ്രാഞ്ചിെന്റ നേതൃത്വത്തില് നടന്ന തെളിവെടുപ്പിലാണ് നിര്ണായക വിവരങ്ങള് കണ്ടെത്തിയത്. പോണ്ടിച്ചേരിയില് താമസിച്ച പ്രതികള് മയക്കുമരുന്ന് വാങ്ങിയത് ചെന്നൈ ട്രിപ്ലിക്കെയിനിലെത്തിയാണെന്ന് അന്വേഷണത്തില് വ്യക്തമായി. മുഹമ്മദ് ഫവാസ്, ശ്രീമോന് എന്നിവരുമായാണ് എക്സൈസ് ക്രൈംബ്രാഞ്ച് അസി. കമീഷണര് ടി.എം. കാസിമിെന്റ നേതൃത്വത്തിലുള്ള സംഘം തെളിവെടുപ്പ് നടത്തിയത്.പോണ്ടിച്ചേരിയിലെ കുളിലപ്പാളയം ഓറോവില്ല റോസ് കോട്ടേജ് റിസോര്ട്ടിലാണ് പ്രതികള് നാലാഴ്ച തങ്ങിയത്. റിസോര്ട്ട് ജീവനക്കാര് പ്രതികളെ തിരിച്ചറിഞ്ഞിട്ടുണ്ട്. ഇന്റര്നെറ്റ് നോക്കി അധികം ആളുകള് വരാത്ത റിസോര്ട്ട് കണ്ടെത്തുകയായിരുന്നു സംഘം. ഈ റിസോര്ട്ടില് സി.സി.ടി.വി. കാമറകള് ഇല്ലെന്നും പ്രതികള് ഉറപ്പുവരുത്തിയിരുന്നു. മുഹമ്മദ് ഫവാസും ശ്രീമോനും മറ്റ് പ്രതികളായ ശബ്ന, ത്വയ്യിബ എന്നിവരോടൊപ്പം ദമ്ബതികള് എന്ന നിലയിലായിരുന്നു താമസിച്ചത്. പോണ്ടിച്ചേരിയിലെ തെളിവെടുപ്പിനുശേഷം ചെന്നൈ ട്രിപ്ലിക്കെയിനിലെ ഹൈറോഡ് അഡ്മയര് സ്യൂട്ട് ഹോട്ടലില് പ്രതികളെ എത്തിച്ചു. ഈ ഹോട്ടലില് പ്രതികളായ നാലുപേരും ഒരു ദിവസം തങ്ങിയിരുന്നു. മയക്കുമരുന്ന് വാങ്ങാന് പണം എടുത്ത എ.ടി.എം. കൗണ്ടറിലും തെളിവെടുപ്പ് നടത്തി. പ്രതികളെ കാണാന് ഹോട്ടലില് എത്തിയവരെ കണ്ടെത്താനുള്ള നീക്കങ്ങളും പുരോഗമിക്കുകയാണ്. സി.സി.ടി.വി. ദൃശ്യങ്ങളില്നിന്ന് വിവരം ലഭിക്കുമെന്നാണ് പ്രതീക്ഷ. ചെന്നൈയില് ഇവര്ക്ക് മയക്കുമരുന്ന് നല്കുന്ന ഏജന്റിനെക്കുറിച്ചും സൂചന ലഭിച്ചിട്ടുണ്ട്. ഇയാള്ക്കുള്ള അന്വേഷണം ഊര്ജിതമാക്കിയിട്ടുണ്ട്. തിങ്കളാഴ്ച രാത്രിയോടെ അന്വേഷണ സംഘം കേരളത്തിലേക്ക് മടങ്ങി. മുഴുവന് പ്രതികളെയും ചൊവ്വാഴ്ച ഒരുമിച്ചിരുത്തി ചോദ്യം ചെയ്യും. ഇതുവരെ ലഭിച്ച തെളിവുകളുടെ അടിസ്ഥാനത്തിലായിരിക്കുമിത്. അഞ്ച് പ്രതികളുടെയും കസ്റ്റഡി കാലാവധി ചൊവ്വാഴ്ച തീരുന്നതിനാല് ഇനിയുള്ള അന്വേഷണം ഇവരെ ബന്ധപ്പെട്ടവരെ കണ്ടെത്തുന്നതിനായിരിക്കും. ശനിയാഴ്ച അറസ്റ്റിലായ ത്വയ്യിബയെ കസ്റ്റഡിയില് എടുത്ത് ചോദ്യം ചെയ്യുന്നതിന് എക്സൈസ് അപേക്ഷ നല്കും. കസ്റ്റഡിയിലെടുക്കുകയും പിന്നീട് വിടുകയും ചെയ്ത കാസര്കോട് സ്വദേശി മുഹമ്മദ് ഫൈസലിനെയും ചോദ്യം ചെയ്യാനാണ് തീരുമാനം.